section_heading: Produkcija
paragraph_text: Dejanu Aćimoviću ovo je bio drugi cjelovečenji igrani film u ulozi redatelja. Za prvi, Je li jasno, prijatelju? iz 2000. sam je napisao scenarij, dok je za Moram spavat' anđele scenaristica njegova sestra Tatjana. Rođen u Čapljini, Aćimović je zajedno sa sestrom realizirao obiteljsku dramu koja se elementima oslanja na njihovo zajedničko odrastanje. Film je sniman u Bjelovaru, koji je trebao dočarati Mostar 1970-ih. Veliki je produkcijski trud uložen u vjernu rekonstrukciju atmosfere tog vremena, od vozila, odjeće i glazbe pa do arhivskih snimaka, kao što su one sa Svjetskog prvenstva u košarci 1970. ili govor Savke Dabčević-Kučar iz svibnja 1971. Svoje su debitantske uloge ostvarili mladi Karlo Barbarić i Zrinka Radić, a u filmu se pojavljuje i pjevač Jole.